Fafutukar sasanta rikicin Yankin Gabas ta Tsakiya | Siyasa | DW | 23.03.2010
Fafutukar sasanta rikicin Yankin Gabas ta Tsakiya
Matsugunan Yahudawa a yankunan Palasɗinawa na hana ruwa gudu ga neman zaman lafiyar yankin Gabas ta Tsakiya
Piraministan Isra'ila Benjamin Natanyahu
A halin yanzu haka gwamnatin Piraminista Benjamin Natanyahu tana shan kakkausan suka sakamakon shirinta na gina sabbin gidajen Yahudawa a gabacin Ƙudus.
Kimanin Yahudawa 'yan share wuri zauna dubu ɗari biyar ne ke kaka-gida a yankunan Palasɗinawa a yammacin gaɓar kogin Jordan da gabacin Ƙudus. Kuma idan da so samu ne da gwamnatin Isra'ila zata fi ƙaunar ganin sun ci gaba da zama a can har sai illah masha'a Allahu. Domin kuwa Isra'ilar na fatan tabbatar da manyan matsugunan a hannunta a duk wata yarjejeniya ta zaman lafiyar da za a cimma. A sakamakon matsin lamba daga Amirka Piraministan Isra'ilar Benjamin Natanyahu ya dakatar da gine-ginen tsawon watanni goma a cikin watan nuwamban da ya wuce, in banda a gabacin Ƙudus, saboda Isra'ila na iƙirarin mallakar dukkan birnin kuma tana bakin ƙoƙarinta wajen hana mayar da gabacin Ƙudus fadar mulkin wata ƙasa ta Palasɗinu da za a kafa nan gaba. Tun ma kafin tashinsa zuwa Amirka a baya-bayan nan sai da Piraminista Natanyahu ya bayyana cewar Isra'ila har kwanan gobe zata ci gaba da gina matsugunan Yahudawa a gabacin Ƙudus:
Gina matsugunan Yahudawa a Yammacin Kogin Jordan
"Babu wani banbanci tsakanin manufofinmu da na sauran gwamnatocin Isra'ila da suka gabata a cikin shekaru 42 da suka wuce. A ganinmu gine-gine a birnin Ƙudus daidai yake da gine-gine a Tel-Aviv."
A yankin gabacin Ƙudus ana ci gaba da ƙuntata wa Palasɗinawa da cin zarafinsu, kamar yadda wata Bajamushiya malamar kimiyya Helga Baumgarten dake koyarwa a jami'ar Bi'rZeit dake Ramallah take kuma zaune a gabacin Ƙudus ta nunar.
"Wata sabuwar manufar da aka fuskanta a yanzu ita ce ta kakkaɓe Palasɗinawa daga wani yanki na birnin baki ɗaya. Hakan na ma'ana ne cewar mun shiga wani mummunan hali na zaman ɗarɗar a birnin Ƙudus. Abin dai dake faruwa a yanzu wani yunƙuri ne na tabbatar da birnin Ƙudus a matsayin fadar mulkin ƙasar ta Yahudawa. A ƙarƙashin wannan manufa Palasɗinawa, waɗanda mazauna Ƙudus ne, ba su da ikon zama a birnin."
A nasu ɓangaren Palasɗinawan na tattare da takaici game da ci gaba da giggina matsugunan na Yahudawa da ake yi. A halin yanzu haka an karkasa yankin gaɓar yammacin kogin Jordan ta yadda da wuya a iya gina wata sahihiyar ƙasa da zata wanzu kafaɗa-da-kafaɗa da Isra'ila, in ji Nur Masalha, Bafalaɗine kuma masani akan kimiyyar siyasa.
"Ta yaya za a iya kafa wata ƙasa ta Palasɗinawa, wadda aka karkasa ta akan kashin biyar cikin ɗari na harabarta. Isra'ilawa a taƙaice sun yi wa manufar wanzuwar ƙasashe biyu kafaɗa-da-kafaɗa da juna zagon ƙasa."
Palasɗinawa ƙarƙashin mamayen Isra'ila
Hatta a fadar mulki ta Berlin an bayyana damuwa game da halin da ake ciki a yankin gabas ta tsakiya da kuma makomar shawarwarin zaman lafiyar yankin. A makon da ya wuce sai da shugabar gwamnati Angela Merkel ta fito fili tana sukan manufar giggina matsugunan da kakkausan harshe lokacin ganawarsu da Piraministan Lebanon Sa'ad Hariri.
Kwanan wata 23.03.2010
Permalink http://p.dw.com/p/Ma3U